b'\n_START_ARTICLE_\nEugenijus U\xc5\xa1puras\n_START_SECTION_\nBiografija\n_START_PARAGRAPH_\nGim\xc4\x97 1948 m. tremtini\xc5\xb3 i\xc5\xa1 Joni\xc5\xa1kio kra\xc5\xa1to \xc5\xa1eimoje. \xc5\xa0eima \xc4\xaf Lietuv\xc4\x85 gr\xc4\xaf\xc5\xbeo 1963 m. 1972\xc2\xa0m. baig\xc4\x97 Naujosios Akmen\xc4\x97s I-\xc4\x85j\xc4\x85 vidurin\xc4\x99 mokykl\xc4\x85, 1977 m. baig\xc4\x97 Vilniaus universiteto Matematikos\xc2\xa0\xe2\x80\x93 mechanikos fakultet\xc4\x85. 1985\xc2\xa0m., vadovaujant prof. J. Vilemui, studijavo FTEPI aspirant\xc5\xabroje. 1986 m. apgyn\xc4\x97 technikos kandidato (daktaro) disertacij\xc4\x85 \xe2\x80\x9eSkaitinis termogravitacini\xc5\xb3 j\xc4\x97g\xc5\xb3 \xc4\xaftakos \xc5\xa1ilumos atidavimui ir turbulentinio perne\xc5\xa1imo charakteristikoms modeliavimas vertikaliuose apvaliuose vamzd\xc5\xbeiuose ir \xc5\xbeiediniuose kanaluose\xe2\x80\x9c. 1998 m. apgyn\xc4\x97 habilituoto daktaro disertacij\xc4\x85 \xe2\x80\x9ePerne\xc5\xa1imo proces\xc5\xb3, vykstan\xc4\x8ci\xc5\xb3 RBMK-1500 energetiniuose \xc4\xafrenginiuose, modeliavimas\xe2\x80\x9c._NEWLINE_Nuo 1977 m. Lietuvos moksl\xc5\xb3 akademijos Fizikini\xc5\xb3-technini\xc5\xb3 energetikos problem\xc5\xb3 instituto (dabar Lietuvos energetikos institutas) Branduolini\xc5\xb3 \xc4\xafrengini\xc5\xb3 \xc5\xa1ilumos main\xc5\xb3 laboratorijos in\xc5\xbeinierius, sta\xc5\xbeuotojoas tyr\xc4\x97jas, jaunesnysis mokslinis bendradarbis, atliko pirmuosius \xc5\xa1ilumos main\xc5\xb3 proces\xc5\xb3 tyrimus taikant matematinius metodus._NEWLINE_Atk\xc5\xabrus Lietuvos nepriklausomyb\xc4\x99 ir apie 1990\xc2\xa0m. i\xc5\xa1kilus branduolin\xc4\x97s energetikos aktualumui bei jos tolimesnio vystymosi tendencijoms Lietuvoje, \xc4\x97m\xc4\x97si \xc5\xa1ios labai svarbios problemos analiz\xc4\x97s. 1992 m. \xc4\xafsteigtos Ignalinos AE mokslin\xc4\x97s saugos analiz\xc4\x97s grup\xc4\x97s, kuriai i\xc5\xa1 prad\xc5\xbei\xc5\xb3 vadovavo prof. Kazys Almenas, narys, o nuo 1994 m. jos vadovas. Remiantis sukaupta patirtimi \xc5\xa1ilumos main\xc5\xb3 bei hidrodinamikos srityse, greitai buvo suvokti RBMK-1500 reaktoriuose vykst\xc4\x85 fizikiniai procesai ir j\xc5\xb3 analizei s\xc4\x97kmingai pritaikyti pripa\xc5\xbeinti pasaulyje skai\xc4\x8diavimo program\xc5\xb3 paketai. Grup\xc4\x97s mokslininkai tapo paj\xc4\x97giais Lietuvos Vyriausyb\xc4\x97s moksliniai konsultantais._NEWLINE_Nuo 1999 m. Branduolini\xc5\xb3 \xc4\xafrengini\xc5\xb3 saugos laboratorijos ved\xc4\x97jas. 2000 m. i\xc5\xa1rinktas Lietuvos energetikos instituto Tarybos pirmininku, nuo 2004 m. Lietuvos energetikos instituto direktorius. 2001 m. i\xc5\xa1rinktas Lietuvos moksl\xc5\xb3 akademijos nariu ekspertu, 2002 m. suteiktas mokslinis profesoriaus vardas.\n_START_SECTION_\nMokslin\xc4\x97 veikla\n_START_PARAGRAPH_\nKauno technologijos universitete skaito paskait\xc5\xb3 kursus \xe2\x80\x9eDvifazini\xc5\xb3 sraut\xc5\xb3 termodinamika\xe2\x80\x9c ir \xe2\x80\x9eAvarini\xc5\xb3 pereinam\xc5\xb3j\xc5\xb3 termohidrodinamini\xc5\xb3 proces\xc5\xb3 modeliavimas\xe2\x80\x9c, o Pizos universitete (Italija) \xe2\x80\x9eAtomin\xc4\x97s elektrin\xc4\x97s (AE) su RBMK reaktoriais saugos ir fizikos analiz\xc4\x97\xe2\x80\x9c. Jam vadovaujant drauge su Vakar\xc5\xb3 \xc5\xa1ali\xc5\xb3 ekspertais, antrajame Ignalinos AE bloke buvo \xc4\xafdiegta labai svarbi antroji nepriklausoma stabdymo sistema ir pagr\xc4\xafstas \xc5\xa1ios sistemos atitikimas tarptautiniams branduolin\xc4\x97s energetikos standartams._NEWLINE_Daugelio tarptautini\xc5\xb3 ir Lietuvos branduolin\xc4\x97s energetikos ir jos saugos organizacij\xc5\xb3 narys: tai Europos branduolin\xc4\x97 asociacija, ES INTAS programos mokslin\xc4\x97 taryba, Europos branduolin\xc4\x97s energijos bendrija EUROATOM, Lietuvos branduolin\xc4\x97s saugos konsultacinis komitetas, Lietuvos branduolin\xc4\x97s energetikos asociacija, VATESI ir kt._NEWLINE_Keturi\xc5\xb3 knyg\xc5\xb3 ir monografij\xc5\xb3 autorius ar bendraautoris. Paskelb\xc4\x97 apie 210 mokslini\xc5\xb3 publikacij\xc5\xb3 \xc5\xa1ilumin\xc4\x97s fizikos, branduolin\xc4\x97s energetikos ir jos saugos klausimais \xc4\xafvairiuose Lietuvos ir tarptautiniuose leidiniuose. Skait\xc4\x97 paskaitas, prane\xc5\xa1imus daugelio pasaulio \xc5\xa1ali\xc5\xb3 universitetuose ir kt. institucijose, svarbiausiose tarptautin\xc4\x97se ir Lietuvos konferencijose, simpoziumuose, kongresuose ir kt. Yra dviej\xc5\xb3 i\xc5\xa1radim\xc5\xb3-patent\xc5\xb3 \xe2\x80\x9eKanalinio urano-grafito branduolinio reaktoriaus eksploatacijos b\xc5\xabdas\xe2\x80\x9c autorius._NEWLINE_Aktyvus filatelijos entuziastas, Lietuvos filatelist\xc5\xb3 s\xc4\x85jungos ir Kauno skyriaus pirmininkas, u\xc5\xbe kolekcijas \xc4\xafvairiose parodose (Danijoje, Olandijoje, Vokietijoje, Lietuvoje ir kt.) peln\xc4\x97 medali\xc5\xb3 ir apdovanojim\xc5\xb3.'